Politiekery met “Boere” moet end kry – Agri SADie uiteenlopende politieke konnotasies wat aan die begrip “Boer” geheg word, is skadelik vir die landboubedryf, het Agri SA Dinsdag gesê. “Die gebruik om “Boer” gelyk te stel aan die Afrikanervolk of ‘n minderheidsgroep of -regering skep ‘n veralgemeende siening dat praktiserende boere ‘n bepaalde politieke profiel verteenwoordig,” het Johannes Möller, president van Agri SA, gesê. Cyril Ramaphosa, adjunk president van die ANC, het inwoners van Limpopo oor die naweek aangemoedig om te stem “anders gaan die Boere weer aan bewind kom”, het The Star Maandag berig. Lees meer hier. Volgens Möller kan die meeste rolspelers in die bedryf hulle nie hiermee vereenselwig nie en heers daar kommer oor persepsies wat daardeur geskep word asook die polarisasie wat dit aanmoedig. “‘n Toenemende aantal boere van verskillende rasse en politieke oortuigings neem deel aan die bedryf en hulle wil graag as trots Suid-Afrikaanse boere bekend staan sonder kommer dat hulle beroep se identiteit vir politieke doeleindes misbruik word,” het hy begevoeg. Veral teen die agtergrond van volgende jaar se algemene verkiesing, doen Möller ‘n beroep op politici en andere om bovermelde siening te respekteer en die begrip “Boer” met omsigtigheid te hanteer.